## Emergències i Interior convoca la prova per a la renovació del certificat del personal del servici específic d’admissió a espectacles i establiments públics

*** La prova va dirigida a les persones declarades aptes en juliol de 2009 i van superar la tercera renovació efectuada en juliol de 2021
* Podran presentar-se també les persones convocades a les proves d’abril i desembre de 2019 i de desembre de 2020 que no es van presentar a les corresponents renovacions**

La Conselleria d’Emergències i Interior ha publicat les bases generals i la convocatòria per a la renovació de l’acreditació com a personal del servici específic d’admissió a espectacles i establiments públics de les persones que van ser declarades aptes en juliol de 2009 i van superar la tercera renovació efectuada en juliol de 2021.

La prova de renovació, que consistirà en la realització d’un examen psicotècnic, s’efectuarà el pròxim 3 de juliol en les ciutats d’Alacant, Castelló de la Plana i València, segons publica este dimarts el *Diari Oficial de la Generalitat Valenciana* (DOGV).

A l’examen podran també presentar-se les persones convocades a les proves celebrades en abril de 2019, desembre de 2019 i desembre de 2020 que no es van presentar a la renovació d’abril de 2023, desembre de 2023 i desembre de 2024, respectivament.

En concret, el lloc de celebració d’esta prova a Alacant serà el Centre de Turisme (carrer Mont Tossal, s/n), en tant que a Castelló de la Plana es farà en la Casa dels Caragols (carrer Major, 78) i a València en l’Escola Valenciana d’Estudis de la Salut (Carrer Juan de Garay, 21).

El reglament que desenrotlla la Llei d’espectacles públics, activitats recreatives i establiments públics establix que el document acreditatiu d’este servici específic d’admissió té una validesa de quatre anys, per la qual cosa, vençut este termini, es fa necessària la renovació de l’acreditació per a continuar exercint les funcions assignades.

El servici específic d’admissió és obligatori en discoteques, sales de ball i sales de festes, així com en pubs i karaokes d’aforament superior a 200 persones. A més, també han de disposar d’este servici, entre altres, els espectacles i activitats extraordinàries amb increment de risc i els que, en tot cas, superen les 500 persones d’aforament.

Així mateix, esta normativa preveu els requisits de les persones aspirants a este servici. Entre estos, s’exigix la majoria d’edat, la nacionalitat espanyola o europea o la possessió de permís de residència i treball, l’absència d’antecedents penals i la necessitat de tindre, com a mínim, el títol de graduat en Educació Secundària Obligatòria o Formació Professional de Grau Mitjà o titulacions equivalents a efectes acadèmics o laborals.

Tota la informació sobre la convocatòria de renovació pot consultar-se en la [resolució](https://dogv.gva.es/va/resultat-dogv?signatura=2025/15744) publicada en el DOGV.

Fecha: 27/05/2025